**PROJEKT „DRUGI“**

Pozivamo sve zainteresirane učenike i učenice osnovnih škola Republike Hrvatske da predlože svoje radove za Projekt „Drugi“ (dio budućeg portala Školski.hr) Programa za djecu i mlade Hrvatske televizije.

**Tko su ti „drugi“, „drugačiji“ u vašoj okolini i/ili zajednici?**

**Što ih čini drugačijima od vas, a što vam je zajedničko?**

**Približite im se, upoznajte ih, razgovarajte s njima.**

**Predstavite ih svima!**

**Predstavite nam vašu školu ili ekipu koja je sudjelovala u izradi rada!**

Želimo posvetiti ovu godinu temi interkulturalizma i time dati svoj doprinos interkulturalnom obrazovanju koje osnažujući razumijevanje, uzajamno poštovanje i dijalog među pripadnicima različitih kultura doprinosi stvaranju uvjeta potrebnih za život u multikulturalnom društvu.

Hrvatska je oduvijek, kao i sve druge europske zemlje, ne samo multikulturno nego i multikonfesionalno društvo, a u svjetlu novih globalnih zbivanja (izbjegličke i humanitarne krize koja je pogodila Hrvatsku i Europu), njegovati interkulturalne vještine, pluralizam, toleranciju i širokogrudnost, važnije je nego ikad. Moći zaista razumjeti „drugog“ i biti u interaktivnom odnosu s njim znači, ne samo imati informacije o drugome i govoriti o drugima, već govoriti *s* njima, slušati i komunicirati. To prije svega zahtijeva poznavanje vlastite kulture i vlastitih identiteta, ali i preispitivanje vlastitih stavova i pogleda na svijet te omogućava gledanje iz perspektive „drugih i drugačijih“. Na taj način, u susretima i dijalogu s osobama koje pripadaju drugačijim kulturama, vjeroispovijestima, etnicitetima i nacijama, drugačijim društvenim skupinama ili njeguju različite stilove života, moguće je stvoriti interkulturalno društvo u kojem ljudi različitog kulturnog porijekla komuniciraju i žive jedni s drugima, a ne jedni pored drugih. Nesudjelovanje u dijalogu, s druge strane, znači lakše stvaranje stereotipa jednih o drugima, stvaranje klime uzajamne sumnje, nemira i nezadovoljstva te stvaranje nesnošljivosti i diskriminacije.

Smatramo da javni mediji mogu i moraju imati važnu ulogu u ovom procesu - pružiti određene platforme za stvaranje različitih perspektiva s kojima čitatelji, gledatelji ili slušatelji ne dolaze svakodnevno u kontakt.

**Projekt „Drugi“ (dio budućeg portala Školski.hr) Programa za djecu i mlade Hrvatske televizije stoga vas poziva da se uključite u natječaj koji raspisuje i na taj način doprinesete jačanju interkulturalnog dijaloga.**

Projekt „Drugi“ dio je novog web portala u nastajanju, Programa za djecu i mlade - Školski.hr, namijenjenog djeci školskog uzrasta. Cilj projekta je stvoriti platformu koja će učiniti dostupnim različite tekstualne, video, audio, likovne i didaktičke, stručne i aktualne sadržaje vezane uz interkulturalnu sastavnicu građanskog odgoja. Okupiti sve sudionike obrazovnog sustava, učenike, stručnjake i nevladine udruge uključene u građanski odgoj i potaknuti kreiranje zajedničke baze sadržaja namijenjenih svima uključenima u obrazovni sustav. Također, namjera nam je, koristeći nove medije i pripadajuće nove oblike komunikacije, dati mogućnost inače pasivnoj medijskoj publici da sudjeluje u međukulturnom dijalogu. Središnji dio projekta je raspisivanje natječaja namijenjenih učenicima različitih uzrasta , za stvaranje različitih audio-vizualnih sadržaja na temu „Drugi“ koji će biti postavljeni na portalu.

*Kakve radove možemo poslati?*

**Učenici 1. - 4. razreda** **osnovne škole**:

\*izradite crteže kulturnih obilježja vlastitog zavičaja (običaja, simbola...) i obilježja nekog drugog kraja Hrvatske ili obilježja neke manjinske kulture u Hrvatskoj; usporedite sličnosti i razlike (pošaljite nam skenirani rad)

\*otpjevajte tradicionalnu pjesmu svog kraja ili nekog drugog kraja Hrvatske ili manjinske kulture u Hrvatskoj (pošaljite video snimku)

\*otplešite tradicionalni ples svog kraja ili nekog drugog kraja Hrvatske ili manjinske kulture u Hrvatskoj (pošaljite video snimku)

\*snimite trominutni audio-vizualni uradak na temu svoje vlastite kulturne baštine (normi, običaja, vrijednosti, simbola) i baštine nekog drugog kraja Hrvatske ili manjinske kulture u Hrvatskoj

Također pošaljite i kratki audio-video uradak u kojemu predstavljate ekipu koja je izradila rad ili koji predstavlja vašu školu (2-3min).

**Učenici 5.-8.r** **osnovne škole**:

\*snimite trominutnu video reportažu o nekoj osobi koja je po bilo kojem ključu za vas „drugi“ (pripada nekoj od osjetljivih skupina – osoba s invaliditetom, osoba treće životne dobi, osoba različite seksualne orijentacije, bolesna osoba, migrant, izbjeglica, azilant, osoba drugačije vjeroispovijesti ili je pripadnik/ca neke od nacionalnih manjina itd.) te na taj način napravite portret te osobe – prikažite njezine osobine, stavove, vrijednosti koje su joj važne, njezinu okolinu, aktivnosti kojima se bavi...

Također pošaljite i kratki audio-video uradak u kojemu predstavljate ekipu koja je izradila rad ili koji predstavlja vašu školu (2-3min).

*Gdje možemo vidjeti svoj rad?*

Radovi (učenika svih uzrasta) pristigli na natječaju, koji budu udovoljili sadržajnim i tehničkim kriterijima, bit će postavljeni i prezentirani na portalu Školski.hr te popraćeni stručnim i didaktičkim sadržajima.

**UVJETI I POSTUPAK PRIJAVE:**

Svoje radove mogu poslati svi učenici bilo koje osnovne škole u Hrvatskoj i/ili članovi filmskih grupa. Razmislite kakav biste rad poslali.

1. Popunite priloženu IZJAVU i POŠALJITE elektronskom poštom prijedloge tema i kratak opis tema koje želite prezentirati. **(do 28. siječnja 2016.)**

2. IZRADITE LIKOVNI RAD (1. - 4. razred), SNIMITE VIDEO TRADICIONALNOG PLESA ILI PJESME (1. - 4. razred) ili SNIMITE REPORTAŽU u trajanju od 3 minute s temom koju ste izabrali.

3. SNIMITE trominutni video prilog koji PREDSTAVLJA ekipu koja je izradila rad ili film koji predstavlja vašu školu.

4. POŠALJITE NAM GOTOVE MATERIJALE (skenirani likovni rad i film koji vas predstavlja ili 2 filma – snimku tradicionalnog plesa ili pjesme (1. - 4. razred) ili reportažu (svi razredi) i predstavljanje škole) uz PRIJAVNICU (koju ćete dobiti nakon prijave teme) na adresu. **(do 31. ožujka 2016.)**

Uključujući učenike aktivno u izradu ovih radova za natječaj, nadamo se potaknuti izravnu komunikaciju, ali i slušanje „drugog“ i time formiranje stavova, sposobnosti, osjećaja i načina ophođenja s osobama različitima od nas.

KONTAKT:

Poštanska adresa:

HRT

Program za djecu i mlade

DRUGI – za natječaj

Prisavlje 3

10 000 Zagreb

Mail: sanjamataga@gmail.com

Mobitel: 098 955 66 44

Ukoliko imate dodatnih pitanja, slobodno nas kontaktirajte!